**Gulvene i stueplan på Bryggen**

Husene på Bryggen blev oprindelig bygget som sommerhuse omkring 1986. Gulvene i stueplan blev dengang belagt med røde klinker limet direkte på klaplaget uden nogen form for isolering.

En del af husene har siden fået ændret gulvene i stueplan af forskellige årsager. Hermed en orientering om årsagen samt nogle af de løsninger der er blevet udført.

Vandskade: Mellem badeværelset og køkkenvasken ligger der under gulvet et ½’’ varmtvandrør i kobber med plastbeklædning, et ½’’koldtvandsrør i kobber med plastbeklædning samt et 2’’ afløbsrør i PVC. Ved brud på disse rør opstår der vandskade og klinkerne og betonlaget må brydes op for at skifte rørene. Da de røde klinker ikke kan skaffes mere, må beboerne, efter rørreperationen, ændre gulvbelægningen i husene. Ved vandskade dækker den fælles husejerforsikring delvis (se Police).

Spændinger i gulvene: Der er tilfælde, hvor gulvene i stueplan oprindeligt er lagt således, at klinkerne efterhånden løsnes pga. utilstrækkelig fliseklæb og/eller opståede spændinger. Klinkerne har i nogle tilfælde løsnet sig i større arealer.

Ovenstående skadetyper, samt generelle behov for at forbedre komforten i husene, har medført en række forskellige gulv løsninger gennem tiderne:

* Trægulv eller Laminat lagt direkte på de oprindelige klinker.
* Oprindelige klinker fjernet. Derefter trægulv, laminat eller klinker/fliser.
* Oprindelige klinker fjernet. Derefter el-varmemåtter i sektioner med termostatstyring lagt direkte på det oprindelige klaplag, evt. flydespartel og til slut trægulv, laminat eller klinker/fliser.

Jørgen Dahl-Sørensen - Bryggen 11